Hellbillies

Hellbillies er en rockegruppe fra Ål i Hallingdal som ble startet i 1990. Gruppen har gitt ut elleve studioalbum og fire konsert- og ett samlealbum og de fleste har solgt til gull eller platina. Bandet har vunnet fire Spellemannpriser, blant annet ble de tildelt hedersprisen under Spellemannprisen 2021 og ble kåret til Årets spellemann under Spellemannprisen 2007.


== Historie ==
Forløperen for Hellbillies var Kådnbandet som bestod av Aslag Haugen (vokal og gitar), Bjørn Gunnar Sando (trommer), Arne Moslåtten (trekkspill, fløyte og gitar) og Arne Henry Sandum (bass). I 1990 ble Aslags bror Lars Håvard Haugen med som gitarist, og bandet skiftet etterhvert navn til Hellbillies.
I begynnelsen spilte bandet coverlåter på engelsk, men foran innspillingen av debutalbumet, skrev Moslåtten tekster på Hallingdialekt til sangene. Innspillingen ble gjort i studioet til NRK i Drammen i perioden november 1991 til februar 1992. Øystein Sunde fikk høre opptakene, og likte det han hørte så godt at han ga dem kontrakt på sitt eget plateselskap Spinner Records som ga ut Sylvspente boots i august 1992. Albumet solgte over 50 000 eksemplarer, og bandet mottok gullplate.I 1993 ga de ut sitt andre album Pela stein. Det ble spilt inn i MajorStudio med unntak av felepartiene med Rob Hajacos som ble spilt inn i Crazy Mama's Studio, Nashville. Hajacos, som også har spilt på flere av platene til Garth Brooks, Alan Jackson og Shania Twain, har dessuten bidratt på to av bandetes senere utgivelser. For albumet fikk de Spellemannprisen 1993 i klassen roots & country.
Mens deres to første album hovedsakelig inneholdt coversanger fra kjente amerikanske countryartister med norske tekster, inneholdt de neste utgivelsene for det meste sanger skrevet i sin helhet av Hellbillies selv.
Før sitt femte studioalbum dro bandet til Austin, Texas hvor det spilte inn albumet Urban Twang i Hit Shack Studio med Stephen Bruton som produsent. Albumet ble gitt ut i februar 2001. Samme år fikk bandet Målprisen for sin bruk av Hallingdialekt. Året etter fikk det Alf Prøysens Ærespris. I desember 2003 dro bandet til Praha for å spille inn sitt neste album, Niende, nærmere bestemt i SONO Records ved utkanten av byen. Albumet markerte et vendepunkt for bandet både musikalsk og tekstinnholdsmessig. Med albumet Spissrotgang, som ble gitt ut i oktober 2007, gikk de for første gang til topps på VG-lista topp 40. Etter utgivelsen ble de kåret til Årets spellemann under Spellemannprisen 2007 og vant i tillegg klassen country for albumet. I 2009 ble de tildelt Gammleng-prisen i klassen rock/roots.
Sommeren 2009 ble Aslag Haugen alvorlig skadet i en sceneulykke, brakk begge armene og fikk en alvorlig nakkeskade. Hellbillies måtte avbryte sommerturneen, og det var lenge uvisst hva utfallet ville bli. Vinteren 2010 var Haugen imidlertid tilbake, og bandet gikk på nytt i studio. Albumet Leite etter Lykka ble gitt ut juni samme år, og hadde pr. juli 2010 solgt i 60 000 eksemplarer og dobbel platina. For albumet ble de nominert til Spellemannprisen 2010 i klassen country. To år senere kom deres trettende album, medregnet konsert- og samlealbum, som fikk tittelen Tretten. Også for dette albumet ble bandet nominert til Spellemannprisen i klassen country. Den 6. juni 2014 kom deres nye konsertalbum Levande LIVe ut. Alle spor ble tatt opp fra forskjellige konserter i Norge mellom høsten 2013 og frem til vinteren 2014.
14. desember 2013 spilte Arne Moslåtten sin siste konsert med Hellbillies, men fortsetter med regi og låtskriving.
12. mars 2016 hadde også Arne Henry Sandum sin siste opptreden sammen med Hellbillies, og Egil Stemkens tok over som bassist. Den 4. april 2016 dro bandet til Praha igjen for å spille inn sitt neste studioalbum, Søvnlaus, i SONO Records. Albumet ble lansert den 14. oktober 2016.
Etter 30 år på vegen som band skulle de i 2020 ut på en lang turné som strakk seg gjennom mesteparten av året, etterfulgt av et nytt album som bandet spilte inn på høsten 2019. Den 5. februar 2020 slapp Hellbillies ut EP-en I eksil på Sundrehall, som inneholder fire nye låter fra det kommende albumet. Etter en lang periode med pandemi og mange konsertutsettelser ble albumet Blå dag utgitt den 10. september 2021, og bandet er på veien igjen. Under Spellemannprisen 2021 ble de tildelt hedersprisen. Tillegg ble de nominert i klassen country for Blå dag.


== Medlemmer ==
Aslag Haugen  – vokalist, kor, gitarist, låtskriver
Lars Håvard Haugen – lead-gitarist, vokalist, kor, bandleder, produsent
Bjørn Gunnar Sando – trommer


=== Studio- og livemedlemmer ===
Lars Christian Narum – tangenter (2003 – idag)
Egil Stemkens – bass (2016 – idag)


=== Tidligere medlemmer ===
Arne Henry Sandum  – bass (1990 – 2016)
Arne Moslåtten – trekkspill, fløyte, perkusjon (1990 – 2013), tekstforfatter (1990 - idag)


=== Tidligere studio- og livemedlemmer ===
Trond Nagell-Dahl – tangenter (2000 – 2003)
Lasse Hafreager – tangenter (1994 – 2000)


== Diskografi ==


=== Album ===
Sylvspente boots (Spinner, 27. august 1992)
Pela stein (Spinner, 6. september 1993)
Lakafant (BMG, 3. april 1995)
Drag (BMG, november 1996)
LIVe LAGA (BMG, 13. oktober1997) – konsertalbum
Sol over livet (BMG, 19. april 1999)
Urban Twang (WEA, 26. februar2001)
CoolTur (WEA, 02. september 2002) – konsertalbum
Niende (WEA, 29. mars 2004)
Røta - Hellbillies' beste (WEA, 26. juni 2006) – samleplate
Spissrotgang (EMI Virgin, 15. oktober 2007)
Leite etter Lykka (EMI Virgin, 7. juni 2010)
Tretten (EMI Virgin, 5. november 2012)
Levande LIVe (Hellbillies Records / ESS Engros AS, 6. juni 2014) - konsertalbum
Søvnlaus (Hellbillies Records / Universal Music Norway, 14. oktober 2016)
I eksil på Sundrehall (Hellbillies Records / Universal Music A/S, 27. mars 2020) - EP
Blå dag (Hellbillies Records / Universal Music A/S, 10. september 2021)


=== Singler ===
«Gamle Bry'n» (1993)
«Tolleiv» (1995)
«So som so» (1995)
«På Ål stasjon» (1996)
«Drag» (1997)
«Bra den eg har» (1997 live)
«Ei krasafaren steinbu»/«Treski blues» (1997 live)
«Baka ein stein» (1999)
«Fatølvær» (1999)
«Verandasol» (1999)
«By & land» (2001)
«Sur som rognebær» (2002)
«Råka tå ei pil» (2004)
«For sein» (2004)
«Mikrobølgeliv» (2004)
«Hallo Telenor» (2007)
«Mørkemann» (2007)
«Leite etter lykka» (2010)
«Den redde» (2010)
«Reise i lag med deg» (2012)
«Pille med bråk» (2012)
«Dirkefri Live» (2014)
«Søvnlaus» (2016)
«20 år på vegen» (2016)
«Natta Norge» (2016)
«Blå Dag» (2020)


=== Konsert-DVD ===
Hellbillies Live fra Rockefeller 25. november (2005)
Hellbillies Live fra Sentrum Scene, 27.-28. november (2010)
Hellbillies Live fra Rockefeller, 29. november (2013)


== Priser og utmerkelser ==
Spellemannprisen 1993 i klassen roots & country for Pela stein
Nominert til Spellemannprisen 1995 i klassen gruppe for Lakafant
Målprisen i 2001
Alf Prøysens Ærespris i 2002
Buskerud fylkes kulturpris 2003
Nominert til Spellemannprisen 2004 i klassen country for Niende
Årets spellemann under Spellemannprisen 2007
Spellemannprisen 2007 i klassen country for albumet Spissrotgang
Gammleng-prisen 2009 i klassen rock/roots.
Norsk Artistforbunds Ærespris i 2010
Nominert til Spellemannprisen 2010 i klassen country for Leite etter Lykka
Nominert til Spellemannprisen 2012 i klassen country for Tretten
Medaasprisen 2020
Hedersprisen under Spellemannprisen 2021
Nominert til Spellemannprisen 2021 i klassen country for Blå dag


== Referanser ==


== Eksterne lenker ==
(no) Offisielt nettsted 
(en) Hellbillies – kategori av bilder, video eller lyd på Commons 
Hellbillies plasseringer på VG-lista
Hellbillies på MySpace
(no) Hellbillies i Store norske leksikon (Forfatter Jon Vidar Bergan)
(en)  Hellbillies hos AllMusic
Hellbillies hos Groove.no
(en) Hellbillies på Internet Movie Database 
(en) Hellbillies på Discogs 
(en) Hellbillies på MusicBrainz 
(en) Hellbillies på Songkick 
(no) Hellbillies på Instagram